Pori Jazzin Kirjurinluodolle saa tuoda pillimehua. Festivaali perui kiellon sen jälkeen, kun asiasta nousi äläkkä Yle Uutisten uutisoitua, että Kirjurinluodon festivaalialueelle ei saa viedä mitään omia juomia, ei edes pillimehuja ja äidinmaitovastiketta, jotta alkoholijuomien salakuljetus sinne ei toteutuisi.

Pori Jazzin mukaan perumiseen johtivat viranomaisten kanssa käydyt keskustelut.

- Viranomaisten täsmentynyt ohjeistus on meille helpottava tieto. Koemme, että konsertteihin löydetään nyt aiempia suunnitelmia järkevämpi käytäntö, toimitusjohtaja Juha Miikkulainen kommentoi.

Sosiaalisessa mediassa jupakka nimettiin pillimehugateksi. Kirjoittelu oli tiukkaa ja siihen osallistui esimerkiksi pääministeri Alexander Stubbin (kok.) erityisavustaja Juho Romakkaniemi, joka ei nähnyt kiellossa mitään järkeä. Samaa mieltä olivat likipitäen kaikki muutkin.

Helsingin vihreän valtuustoryhmän puheenjohtaja Emma Kari hehkutti Twitterissä Pori Jazzin tapausta ”somasotavoitoksi”.

- Eli eiku Tuttelit rinkkaan ja festareille!, hän kirjoitti.

Pori Jazzin päätapahtumat ovat noin kahden viikon päästä.